
Κυρία Υπουργέ,
Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες ή/και σπάνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας. 
Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες ή/και σπάνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση των Ηνωμένων Εθνών για τα Δικαιώματα των Ατόμων με Αναπηρίες που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.
Με την παρούσα επιστολή εκφράζουμε την έντονη ανησυχία και τον προβληματισμό μας για τον τρόπο με τον οποίο προβλέπεται να υλοποιηθεί η Παράλληλη Στήριξη μαθητών με αναπηρία και/ή ειδικές εκπαιδευτικές ανάγκες κατά τη νέα σχολική χρονιά.
Όπως έχουμε ενημερωθεί και από την Περιφερειακή Ομοσπονδία Ατόμων με Αναπηρία Δυτικής Ελλάδας και Νοτίων Ιονίων Νήσων, το νέο θεσμικό πλαίσιο σε συνδυασμό με την ανεπαρκή στελέχωση, δημιουργεί σοβαρούς κινδύνους για την ουσιαστική και εξατομικευμένη υποστήριξη των μαθητών. Η ανάθεση σε έναν εκπαιδευτικό Ειδικής Αγωγής της υποστήριξης πολλών μαθητών ενός τμήματος, με διαφορετικές και συχνά σύνθετες ανάγκες, δεν μπορεί να διασφαλίσει στην πράξη την εφαρμογή του Εξατομικευμένου Προγράμματος Εκπαίδευσης κάθε μαθητή.
Χαρακτηριστικά, στα Δημοτικά Σχολεία της Αχαΐας έχουν καταγραφεί ανάγκες για 237 εκπαιδευτικούς Παράλληλης Στήριξης, ενώ προβλέπεται η τοποθέτηση μόλις 137, αφήνοντας ένα σημαντικό έλλειμμα 100 εκπαιδευτικών. Παράλληλα, δεν έχει ακόμη αποτυπωθεί πλήρως η αντίστοιχη εικόνα στα Νηπιαγωγεία της περιοχής.
Η Παράλληλη Στήριξη δεν μπορεί να αντιμετωπίζεται ως απλή κάλυψη θέσεων ή ως γενική ενίσχυση του τμήματος. Αποτελεί αναγκαίο μέτρο για την ισότιμη συμμετοχή των μαθητών με αναπηρία και/ή ειδικές εκπαιδευτικές ανάγκες στη σχολική ζωή και την κατοχύρωση του δικαιώματός τους σε ποιοτική και συμπεριληπτική εκπαίδευση.
Κυρία Υπουργέ, 
Για τους λόγους αυτούς, απευθυνόμαστε σε εσάς και σας καλούμε να προχωρήσετε άμεσα στις απαραίτητες ενέργειες ώστε να διασφαλιστούν τα εξής: 
- πλήρης κάλυψη όλων των εγκεκριμένων αιτημάτων Παράλληλης Στήριξης
- άμεση πρόσληψη και τοποθέτηση του αναγκαίου εκπαιδευτικού προσωπικού, ώστε να μην δημιουργούνται υπερβολικές αναλογίες μαθητών ανά εκπαιδευτικό
- ουσιαστική διασφάλιση της εξατομικευμένης υποστήριξης και της εφαρμογής του Εξατομικευμένου Προγράμματος Εκπαίδευσης κάθε μαθητή.
- επανεξέταση του τρόπου εφαρμογής του νέου πλαισίου, με βασικό κριτήριο τις πραγματικές εκπαιδευτικές ανάγκες των μαθητών και όχι τους περιορισμούς στη στελέχωση.
Η Πολιτεία οφείλει να εξασφαλίσει ότι κανένας μαθητής με αναπηρία και/ή ειδικές εκπαιδευτικές ανάγκες δεν θα στερηθεί την υποστήριξη που δικαιούται, έτσι ώστε η νέα σχολική χρονιά να ξεκινήσει με όρους ισότητας, συμπερίληψης και σεβασμού στα δικαιώματα όλων των μαθητών.
Αναμένοντας την άμεση ανταπόκρισή σας στο εν’ λόγω αίτημα και την ενημέρωσή μας επί της εξέλιξης αυτού, σας ευχαριστούμε εκ των προτέρων.  
Επισυνάπτεται η υπ΄ αριθ. πρωτ. 238/07.09.2026 επιστολή της Περιφερειακής Ομοσπονδίας Ατόμων με Αναπηρία Δυτικής Ελλάδας και Νοτίων Ιονίων Νήσων, που αναφέρεται πιο αναλυτικά στο εν λόγω ζήτημα.  

